ועדת הפנים והגנת הסביבה, כנסת 20, פרוטוקול מספר 786, 2019-01-01 10:15

יואב קיש: אני פותח את ישיבת ועדת הפנים והגנת הסביבה.

יואב קיש: על סדר היום הצעת חוק הרשויות המקומיות (בחירת ראש הרשות וסגניו וכהונתם) (תיקון – מינוי סגן ראש רשות), התשע"ט–2018, הצעת חוק פרטית של חבר הכנסת מכלוף מיקי זוהר וחברים נוספים שעברה אתמול קריאה טרומית והיום אנחנו מכינים אותה לקריאה ראשונה.

יואב קיש: אני רוצה לומר לפחות מה כוונתי.

יואב קיש: כוונתי לפנות ליושב ראש ועדת הכנסת אחרי שאני אעבור במליאה קריאה ראשונה, שייתן לי פטור מחובת הנחה כדי שהוועדה תתכנס עוד היום להעביר את זה גם בקריאה שנייה ושלישית.

מכלוף מיקי זוהר: אני מעריך שהוא יאשר את זה.

יואב קיש: יופי.

יואב קיש: זו הכוונה.

יואב קיש: תודה.

יואב קיש: המציע, בבקשה.

מכלוף מיקי זוהר: לגבי החוק הרלוונטי.

מכלוף מיקי זוהר: החוק הזה נועד לתקן עיוות.

מכלוף מיקי זוהר: עיוות שנוצר עקב חקיקה ישנה שהייתה שבעצם השתנתה גם תוך כדי כוח האינרציה.

מכלוף מיקי זוהר: הרי הערים הגדולות הלכו וגדלו והתרבו ולכן זה יצר עיוות.

מכלוף מיקי זוהר: זה יצר עיוות בחקיקה שהפחיתה את מספר הסגנים, בטח לגבי הרשויות שנמצאות בתקרה הגבוהה ביותר מבחינת מספר התושבים.

מכלוף מיקי זוהר: לכן העיוות הזה הוא עיוות שבסופו של דבר הוא גם פגם במבנה הקואליציוני הפוליטי המקומי בעיר.

מכלוף מיקי זוהר: אנחנו צריכים לזכור שכל ראש רשות שרוצה לעבוד כמו שצריך, צריך לצדו כמה שיותר אנשים שנמצאים מבוקר עד ערב בעשייה מלאה בשכר, וחלקם כמובן לא בשכר, אבל כמובן כמי שגם מגיע מהזירה המוניציפאלית, גם כדי לייצר יציבות קואליציונית פעם אחת ופעם שנייה גם לייצר עשייה כמה שיותר גדולה וברוכה למען העיר שאתה חי בה, אתה צריך כמה שיותר אנשים שהם גם מנהיגים מקומיים, גם בעלי יכולות להוביל מהלכים וגם כמובן עושים את זה בשכר מבוקר עד ערב.

מכלוף מיקי זוהר: לכן אני אומר שהעניין הזה בסופו של דבר קודם כל מייצר תיקון לעיוות.

מכלוף מיקי זוהר: בסוף החוק הזה כרגע, כפי שהוא נוסח, הוא משפיע בעיקר על עיריית תל אביב.

יואב קיש: כרגע רק על תל אביב.

מכלוף מיקי זוהר: אני חשבתי לתומי שאולי אם טמקין יחשוב שאני צודק, אולי נלך גם לכיוון עוד רשויות גדולות כמו ירושלים, כמו חיפה.

יואב קיש: לירושלים יש חוק נפרד.

יואב קיש: היא כבר מעל.

מכלוף מיקי זוהר: ערים שהן באמת בסדר גודל גדול, גם בגלל העיוות ההיסטורי ההוא ואת זה כמובן נשאיר לקריאה השנייה והשלישית.

מכלוף מיקי זוהר: מאחר שמדובר כרגע בעיר תל אביב, שתי הערות חשובות.

מכלוף מיקי זוהר: הערה אחת.

מכלוף מיקי זוהר: כבר התחילו כמה עיתונאים וכתבים לשלוח לי כל מיני הודעות וטענות שזה חוק ספציפי לאדם ספציפי ששמו הוא ממילא מקום ראש העיר לשעבר ארנון גלעדי.

מכלוף מיקי זוהר: להזכיר לכל מי שתהה, לי אין שום שליטה על החלטות של מועצת העיר תל אביב ובטח לא על החלטות ראש העיר שצריך להחליט למנות מישהו כזה או אחר.

מכלוף מיקי זוהר: לכן לבוא ולטעון את הטענה הזאת, זה לא יותר מטענת סרק שאין בה שום ממש.

יואב קיש: אני דיברתי עם ראש עיריית תל אביב עוד בסיבוב הקודם והוא הביע תמיכה ובקשה שהוא רוצה את החקיקה הזאת.

יואב קיש: מי שרוצה, מוזמן לפנות לראש העיר.

מכלוף מיקי זוהר: בדיוק.

מכלוף מיקי זוהר: לי כמובן אין כל שליטה ושום אחיזה איך המועצה תתנהל, את מי היא תמנה וזה גם לא מעניין אותי.

מכלוף מיקי זוהר: יסלחו לי החברים בתל אביב.

מכלוף מיקי זוהר: מאחר שמדובר בעיריית תל אביב, ברור שאת העניין הכלכלי לא צריך להעלות.

מכלוף מיקי זוהר: יש לה כסף.

מכלוף מיקי זוהר: היא פשוט שלא יודעת מה לעשות בכסף הזה.

יואב קיש: לא, היא יודעת.

עוזי סלמן: היא יודעת מצוין.

מכלוף מיקי זוהר: תשמע, אני חייב לתקוף קצת את ראש העיר שלכם.

מכלוף מיקי זוהר: לא יכול לעבור כאן דיון שלם בלי שאני לא אתקוף אותו.

מכלוף מיקי זוהר: אני אומר שבעניין הזה הם יכולים לעמוד בנטל הזה.

יואב קיש: תקריאו בבקשה.

גלעד קרן: הצעת חוק הרשויות המקומיות (בחירת ראש הרשות וסגניו וכהונתם) (תיקון – מינוי סגן ראש רשות), התשע"ט–2019

גלעד קרן: בחוק הרשויות המקומיות (בחירת ראש הרשות וסגניו וכהונתם) התשל"א-1975, בסעיף 15(א) –

אחרי פסקה  יבוא: "(2א) ברשות מקומית שמספר תושביה הוא בין 400,000 ל-500,000 – ארבעה סגנים".

יואב קיש: תודה.

יואב קיש: בבקשה, הלשכה המשפטית.

תומר רוזנר: נסביר את השינוי במצב.

תומר רוזנר: הצעת החוק מתייחסת לאפשרות מינויים של סגני ראש רשות.

תומר רוזנר: המספר הכללי של סגני ראש רשות שאפשר למנות ללא קשר לשאלה האם הם יהיו בשכר או ללא שכר, בעיקרון מה שאנחנו מתקנים זה את מספר הסגנים הכללי שאפשר למנות.

תומר רוזנר: על פי המצב המשפטי היום, ברשות מעל 400,000 או מעל 200,000 ליתר דיוק, אפשר למנות שני סגנים באופן כללי ועוד שלושה.

תומר רוזנר: אנחנו קוראים לזה שניים פלוס שלושה.

תומר רוזנר: בסך הכול חמישה.

תומר רוזנר: ברשות מעל 500,000 – שניים פלוס ארבעה.

תומר רוזנר: זאת אומרת, שישה.

תומר רוזנר: מה שמציע חבר הכנסת זוהר זה לתקן כך שברשות עם מעל 400,000 תושבים אפשר יהיה למנות שניים פלוס ארבעה וברשות עם מעל 500,000 אפשר יהיה למנות שניים פלוס חמישה.

תומר רוזנר: המשמעות היא שמספר הסגנים הזה הוא המספר שאפשר למנות ואנחנו לא משנים את מספר הסגנים שאפשר למנות בשכר.

תומר רוזנר: יחד עם זאת, על פי פרשנות משרד הפנים לחוק הקיים, שאנחנו חולקים עליה אבל זאת הפרשנות שמחייבת את הרשויות המקומיות, המספר הכללי של הסגנים הוא זה שקובע את האפשרות למנות סגן נוסף לפי סעיף שהוסף בחוק לאחרונה שמאפשר מינוי סגן נוסף בתנאים מסוימים, באישור שר הפנים, אם הרשות מאוזנת ועוד תנאים שנקבעו בחוק.

תומר רוזנר: אם החוק הזה יאושר, כמובן שייפתח הפתח לאותן רשויות שעומדות בו, וכפי שנאמר יש רשות אחת כרגע שהשינוי הזה רלוונטי לגביה בפועל.

יואב קיש: כי יש חוק ירושלים שמחריג את ירושלים.

תומר רוזנר: נכון.

תומר רוזנר: הרשות הזאת תוכל לפנות לשר הפנים ולבקש אישור למינוי סגן נוסף בשכר אם וכאשר התקיימו בה כל התנאים שנקבעו בחוק למינוי כזה.

יואב קיש: תודה.

יואב קיש: משרדיד הממשלה, מישהו רוצה להתייחס?

איתי טמקין: אגף התקציבים, משרד האוצר.

איתי טמקין: לגבי הצעת החוק.

יואב קיש: הממשלה תומכת.

איתי טמקין: תכף אני אומר את עמדת הממשלה.

איתי טמקין: עלות הצעת החוק, כמו שאמרתם בדיון המקדים, מבחינתנו יש כאן רשות אחת שזה רלוונטי לגביה והעלות של סגן ראש עיר נוסף –זה נדון גם בדיון הקודם שעשינו כאן

איתי טמקין: בהקשר הזה- הוא לפי משרד הפנים יותר לכיוון ה-900-850 אלף שקלים, כולל המזכיר/ה, העוזר/ת האישי/ת וכולי.

יואב קיש: גם אם הכול כלול, לא הגענו למספר הזה, אבל לא משנה.

איתי טמקין: הערכות משרד הפנים מדברות על 900-850 אלף שקלים לשנה לרשות.

מכלוף מיקי זוהר: בתל אביב יעמדו בזה.

איתי טמקין: עמדת ועדת שרים היא לתמוך בהצעת החוק ובתנאי שהתחולה שלו נשארת רק לגבי רשויות מעל מספר התושבים שהיה נקוב בהצעה המקורית.

יואב קיש: זה מה שעשינו.

יואב קיש: תודה.

יואב קיש: עיריית תל אביב, אתם רוצים להתייחס?

עוזי סלמן: לא.

עוזי סלמן: אני מתחבר לכל מילה שנאמרה כאן.

יואב קיש: מישהו רוצה להתייחס?

מרדכי שנבל: כן.

מרדכי שנבל: תנועת אומ"ץ, תנועה למינהל תקין וטוהר מידות.

מרדכי שנבל: השאלה שלי היא האם החקיקה הזאת היא חקיקה פרסונלית לעיר תל אביב.

קריאה: חד משמעית לא.

מכלוף מיקי זוהר: עניתי לך.

מכלוף מיקי זוהר: זאת לא חקיקה פרסונלית.

מכלוף מיקי זוהר: פרסונלית לתל אביב, אין מונח כזה.

מכלוף מיקי זוהר: תל אביב היא לא פרסונה.

מרדכי שנבל: לכן אני שואל.

יואב קיש: לפי הקריטריונים כיום, זה בוודאי נאמר, רק עיריית תל אביב עונה לקריטריון הזה.

יואב קיש: מחר אנחנו מקווים שעיריות נוספות ייכנסו לקריטריון הזה.

יואב קיש: כרגע לשאלתך, אכן רק עיריית תל אביב מסוגלת לענות לקריטריון אבל יש לנו עיריות נוספות שאני מודה שלאחרונה לא דיברתי עם ראשי הערים שלהן אבל הם מאוד שמחים ומקווים להגיע לכללים האלה.

יואב קיש: לכן אנחנו מדברים על קריטריון אחד מאוד ברור, מעל 400,000 תושבים.

יואב קיש: זה קריטריון שכרגע רק תל אביב עונה לו אבל יש כאן הסתכלות צופה עתיד שמדברת על עוד עיריות שיצמחו בעזרת השם.

יואב קיש: מדינת ישראל תהיה לא עם תשעה מיליון תושבים אלא 15 מיליון ואז אני מבטיח לך שלא רק תל אביב.

שמואל שפט: עיריית ירושלים.

יואב קיש: יש לכם חוק נפרד.

שמואל שפט: זה לא חוק נפרד.

שמואל שפט: אנחנו נמצאים באותו חוק.

שמואל שפט: אם כבר עשיתם את המדרג, ראיתם שלאור מספר התושבים.

יואב קיש: אני מוכן לשקול את זה אחרי קריאה ראשונה.

מכלוף מיקי זוהר: אמרתי לך שאחרי קריאה ראשונה יכול להיות שנדון בזה.

מכלוף מיקי זוהר: משה ליאון דיבר אתך?

יואב קיש: לא.

יואב קיש: תגיד למשה ליאון שאם הוא רוצה, שידבר אתי.

מכלוף מיקי זוהר: אם זה חשוב לו.

יואב קיש: ננסה לראות אם זה יעזור גם לו.

יואב קיש: בכל מקרה, צריך גם לראות ששמונה בשכר על הכמות, לראות שזה יחס סביר.

שמואל שפט: אנחנו מעל 800,000 תושבים והם 500,000.

יואב קיש: הם 400,000 ומקבלים ארבעה.

שמואל שפט: לא.

שמואל שפט: להם יש שבעה סגנים.

יואב קיש: כמה בשכר?

שמואל שפט: שבעה סגנים בשכר ואנחנו עם 800,000 תושבים.

יואב קיש: אני מבקש מראש עיריית ירושלים להתקשר אלי ואז אחרי קריאה ראשונה נעלה את זה לדיון ויכול להיות שזה יקרה.

יואב קיש: תודה.

יואב קיש: אני מעלה להצבעה לקריאה ראשונה את הצעת חוק הרשויות המקומיות (בחירת ראש הרשות וסגניו וכהונתם) (תיקון – מינוי סגן ראש רשות), התשע"ט–2019 כפי שהוקראה.

יואב קיש: מי בעד?

יואב קיש: מי נגד?

יואב קיש: בעד – פה אחד הצעת חוק הרשויות המקומיות (בחירת ראש הרשות וסגניו וכהונתם) (תיקון – מינוי סגן ראש רשות), התשע"ט–2019 נתקבלה.

יואב קיש: הצעת החוק אושרה פה אחד.

יואב קיש: אני מבקש להניח אותו בהקדם.

יואב קיש: הכוונה לסיים היום את החקיקה.

תומר רוזנר: חבר הכנסת זוהר, יועיל מאוד אם תשוחח עם היועץ המשפטי לכנסת בעניין הזה.

יואב קיש: תודה.

יואב קיש: הישיבה נעולה.